**ProSiika ry.**

**Lausunto maa-ja metsätalousministeriölle Tornionjoen kalastussääntöä koskevista muutostarpeista.**

**Pykälä 16 – neuvottelut Ruotsin kanssa.**

ProSiika ry:n päätavoite on vaalia perinteistä kalastuskulttuuria, erityisesti ainutlaatuista ikivanhaa lippouskulttuuria alisella Tornionjoella.

Sen rinnalla toinen päätavoite on palauttaa luonnollinen heinäkuinen vaellussiika Perämereen ja Tornionjokeen.

Tunnustuksena toiminnastamme voidaan pitää Lapin kulttuurirahaston ympäristöpalkintoa vuonna 2015 sekä Tornionlaakson elävän koskikalastuskulttuurin hyväksymistä kansallisen elävän kulttuurin luetteloon 2017.

Laaja, kolme vuotta kestänyt tutkimus-ja kulttuurihanke ”Tornionlaakson kesäsiika” päättyi juuri vuoden 2018 lopussa. Hankkeen tutkimuksellisena tavoitteena on ollut selvittää syitä kesäisen vaellussiian häviämiseen.

Kuluvan vuoden marraskuun alussa aloitimme Leader-hankkeen ”Kuas se sitte jos emmä met itte”. Sen päätarkoitus on selvittää Tornionlaakson koskikalastuskulttuurin-lippouksen-mahdollisuuksia Unescon aineettoman kulttuuriperinnön luetteloon.

Pitkäaikaiset kulttuurit syntyvät tarkoituksenmukaisuudesta. Kun toiminta on sopusoinnussa luonnon, ympäristön ja ympäröivän elämän kanssa, kulttuuria tulee vaalia ja luoda sille mahdollisuudet elää ja kukoistaa.

Varsinkin Kukkolankosken lippous on Tornionlaakson sykkivä sydän. Se on elävää toimintaa, koko maailman mittakaavassa ainutlaatuista kalastuskulttuuria.

ProSiika ry:n luonteen mukaisesti kohdistamme kannanottomme koskemaan siian ja lohen lippousta.

**Ehdotus: Lohen kalastus lipolla voitaisiin ilman muuta sallia jokialueen apajapaikoilla kesäkuun alusta elokuun loppuun urheilukalastuksen kanssa tasa-arvoisena kalastusmuotona yhtäläisin rajoituksen ja säännöin.**

**Sekä siian kalastus lipolla nykyisen käytännön mukaan syyskuun 15.päivään saakka.**

Kukkolankosken siikasaaliiden kehityksestä on tarkat tilastot jo 1940-luvulta. Tilastot ovat olleet arvokasta perustietoa palvellen Luken tutkijoita viimeisessä Tornionlaakson kesäsiikahankkeessa.

Lohen lippouksen sallittu viikko vuosina 2014 ja 2015, pariviikkoinen vuosina 2016 ja 2017 ja kolmiviikkoinen vuosina 2018 ja 2019 ovat todistaneet, että lippouksen lohisaaliit ovat hyvin vähäisiä koko jokialuetta ajatellen. Saalismäärät perustuvat luotettaviin saalisilmoituksiin.

Kulttuurillisena ja matkailullisena toimintana lippouksella on korvaamattoman suuri merkitys.

Nykyisin kesäisen vaellussiian häviämisen vuoksi koski on lippoajista miltei tyhjä heinäkuussa. Lohen lippouksen salliminen tasavertaisena urheilukalastuksen kanssa pitäisi kosken sydämen sykkeessä huolimatta kesäisen vaellussiian puutteesta.

Heti lippouksen apaja-alueiden alapuolella tapahtuva "puntinheitto" sekä virtaan jäävät painot ja siimat perhoineen häiritsevät kalojen nousua apajapaikoille. Ehdotamme vähintään 80 metrin suoja-aluetta apaja-alueen alapuolelle.

Kukkolassa 16.12. 2019 ProSiika ry:n puolesta

 Jaakko Heikkilä studioblue@co.inet.fi

 ProSiika ry. 0400 398244

 Puh.joht.